«Студент гъатхэ-2018» зэпеуэм щIедзэ
Бэрбэч Хь. М. и цIэр зезыхьэ Къэбэрдей-Балъкъэр къэрал университетым и студент нэхъ зэчиифIэхэр, щIыкIафIэхэр, утыкугъэбжьыфIэхэр хэтынущ илъэс къэс къызэрагъэпэщ «Студент гъатхэ» фестивалым. Дыгъуасэ щIидзащ фестивалым зи зэфIэкI щызыгъэлъэгъуэну хуит ящIыну гупхэр къыщыхах зэпеуэхэр. Ахэр махуиплIкIэ екIуэкIынущ.
«Студент гъатхэр» мы гъэм екIуэкIынущ мардэщIэм иту, хабзэщIэхэм тету. НэгъуэщIу жыпIэмэ, студентхэм я творчествэр щагъэлъагъуэ Урысейпсо зэпеуэхэм я жыпхъэм иту. ЕджапIэ нэхъыщхьэм и къудамэ 13-м я лIыкIуэхэр махуиплIым къриубыдэу зэпеуэнущ унэтIыныгъиплIкIэ: япэ, етIуанэ махуэхэм — макъамэмкIэ, ещанэм — къэфэнымкIэ, еплIанэм — театрымрэ жьэрыIэзагъкIэ.
Мы гъэм япэу зэпеуэм хэтынущ студент къалэ цIыкIум и командэ къыхэхар. Апхуэдэуи, нэхъапэм зэи къэмыхъуауэ, япэ увыпIэм мы гъэм щIэбэнынущ КъБКъУ-м и сурэттеххэмрэ видео тезыххэмрэ.
КъызэгъэпэщакIуэхэм гулъытэншэу къагъэнакъым залым тIысыпIэ къызыщылъымысынухэри. Абыхэм Iэмал яIэнущ концертхэм университетым щыфIэдза экранышхуэхэмкIэ еплъыну.
Фестивалым хэтхэм фIэхъус псалъэкIэ защыхуигъазэм, КъБКъУ-м и ректорым и къалэнхэр зыгъэзащIэ, профессор Къу-мыкъу Iэуес къыхигъэщащ гъатхэр щIыуэпсым къыхуэкIуэн ипэкIэ университетым къызэрыхуеблагъэр. Фестивалым щIидзэным иджыри Iэджэ иIэу репетицэхэр яублэ икIи, а махуэшхуэр нэхъ къэблэгъэху, абы хэтынухэм я гукъыдэжми кIуэ пэтми хохъуэ.
«Абы щытекIуэ псоми Iэмал яIэнущ япэщIыкIэ «Студент гъатхэм» и республикэ Iыхьэм, иужькIэ Урысейпсо зэпеуэм я къарум къихьым щеплъыжыну. КъБР-м и цIэкIэ Урысейпсо зэпеуэм хэтыну студентхэм дэ мылъкукIэ защIэдгъэкъуэну ди пщэ дыдолъхьэж», — пищащ Къумыкъу Iэуес. Ар зэпеуэм хэтынухэм ехъуэхъуащ ехъулIэныгъэ, дэрэжэгъуэ яIэну.
Зэпеуэм щIидзащ макъамэм щаIэ зэфIэкIхэр гъэлъэгъуэнымкIэ. Абы хыхьэрт езыхэм яусахэри, цIыхубэ, эстрадэ уэрэдхэри жыIэным деж къыщыщIэдзауэ, бэрэбаным, нэгъуэщI Iэмэпсымэхэм я макъхэр ягъэIунри.
КъэпщытакIуэ гупым хагъэхьащ КъБР-м и уэрэджыIакIуэ, музыкант пажэхэр, УФ-м и цIыхубэ артисткэ, КъБР-м и Къэрал саугъэтым и лауреат Гъэсашэ Наталье я пашэу.
Зэпеуэм щытекIуэнур къыхэхынымкIэ куэд елъытауэ щытынущ абы еплъынухэми. Езыхэм ягу нэхъ ирихьар IэIэткIэ къагъэлъэгъуэнущ абыхэми.
Мыбдежым къыщыхэгъэщыпхъэщ фестивалым кIуэ пэтми нэхъ зэрызиубгъур — абы цIыху нэхъыби къыхохьэ, хэтхэм я зэфIэкIхэри хэпщIыкIыу нэхъ лъагэ мэхъу. Псалъэм папщIэ, мы гъэм ягъэлъэгъуэну номерхэр псори зэпыбгъэувэмэ, жэщитI-махуитIкIэ зэпымыууэ екIуэкIын хуей хъунущ. Апхуэдэ щIыкIэкIэ КъБКъУ-р щыхьэт тохъуэ республикэм и щэнхабзэ центру зэрыщытым.
СОЛГАЛОВЭ Наталье,
КъБКъУ-м и пресс-IуэхущIапIэм и лэжьакIуэ.
